TMB ดีดบวก! คลายกังวลปมหนี้โผล่ 3.4 พันลบ. แจงมูลหนี้แค่ 800 ลบ.-ตั้งสำรองฯครบ
TMB ดีดบวก! คลายกังวลปมหนี้โผล่ 3.4 พันลบ. แจงมูลหนี้แค่ 800 ลบ.-ตั้งสำรองฯครบ ล่าสุด ณ เวลา 11.10 น. อยู่ที่ 2.80 บาท บวก 0.02 บาท หรือ 0.72% สูงสุดที่ 2.84 บาท ต่ำสุดที่ 2.78 บาท ด้วยมูลค่าซื้อขาย 244.23 ล้านบาท ด้าน โบรกฯ ชี้เป็นจังหวะเข้าซื้อ วางเป้า 3.30 บ. มองกำไรปี 61-62 โตโดดเด่น
16 มี.ค. 2561

ผู้สื่อข่าวรายงานว่า ราคาหุ้น ธนาคารทหารไทย จำกัด (มหาชน) หรือ TMB ล่าสุด ณ เวลา 11.10 น. อยู่ที่ 2.80 บาท บวก 0.02 บาท หรือ 0.72% สูงสุดที่ 2.84 บาท ต่ำสุดที่ 2.78 บาท ด้วยมูลค่าซื้อขาย 244.23 ล้านบาท

ทั้งนี้ ราคาหุ้น TMB ปรับตัวขึ้น คาดว่าเกิดจากการที่นักลงทุนคลายกังวลประเด็นข่าวลือเกี่ยวกับการทุจริตทางด้านเอกสารโดยลูกค้าของธนาคาร โดยอ้างอิงการปลอมแปลงเอกสารกู้เงินจำนวน 3.4 พันล้านบาท ส่งผลให้ราคาหุ้นปรับตัวลง 3 วันติด หลังวานนี้ (16 มี.ค.) TMB แจ้งผ่านตลาดหลักทรัพย์ฯ ต่อกรณีดังกล่าวว่า คดีดังกล่าวเป็นคดีเดิม และมูลค่าต่ำกว่า 3.4 พันล้านบาท ทั้งนี้ธนาคารได้ตั้งสำรองหนี้ดังกล่าวแล้วตั้งแต่ปี 2557 ดังนั้นจึงไม่มีผลกระทบต่องบการเงินและการดำเนินงานของบริษัทในปัจจุบัน
โดย TMB ระบุว่า ยอดเงินกู้ที่เกี่ยวข้องกับคดีดังกล่าวมีจำนวนเพียง 800 ล้านบาท และคดีดังกล่าวเป็นคดีเก่า ซึ่งธนาคารได้ดำเนินการฟ้องร้อง พร้อมทั้งดำเนินการการตั้งสำรองฯ เพิ่มรองรับความเสียหายที่เกิดขึ้นทั้งหมดแล้วในปี 2557 ทั้งนี้ ดีดังกล่าวจะไม่ส่งผลกระทบต่อการดำเนินงานของบริษัทในปัจจุบันและในอนาคตแต่อย่างใด
ขณะเดียวกัน บล.แลนด์ แอนด์ เฮ้าส์ แนะนำ “ซื้อ” TMB ราคาเป้าหมาย 3.30 บาทต่อหุ้น เป็นจังหวะ “ซื้อ” โดยคาดการณ์กำไรปี 61-62 ยังเติบโตโดดเด่น ภายใต้สมมติฐานสินเชื่อโต 7% ถึง 9% เทียบช่วงเดียวกันของปีก่อน ซึ่งประมาณการกำไรปี 61 ไว้ที่ 1.0 หมื่นล้านบาท โต 15% เทียบจากปีก่อน และกำไรปี 62 เป็น 1.1 หมื่นล้านบาท โต 14%เทียบจากปีก่อน
โดย Key Drivers หลักในปีนี้และปีหน้าคือ สินเชื่อและรายได้ค่าธรรมเนียมยังเติบโตดี และการตั้งสำรองลดลง ซึ่งกำไรที่เติบโตโดดเด่นเช่นนี้จะเป็นแรงหนุนให้ ROE เพิ่มขึ้นสู่ระดับ 11%
นอกจากนี้จากกรณีที่ราคาหุ้นปรับลงลึก ถือเป็นโอกาสเข้า”ซื้อ” จากข่าวเรื่องคดีปลอมแปลงเอกสารกู้เงิน TMB มูลหนี้สูงถึง 3.4 พันล้านบาท ทำให้ราคาหุ้น TMB ปรับลงลึกถึง 2.68 บาท ก่อนที่จะขึ้นมาปิดที่ 2.78 บาท (-2% จากราคาปิดวันก่อน) ถือเป็นจังหวะเข้า “ซื้อลงทุน” โดยมีราคาเป้าหมาย 3.30 บ. (อิง 1.5X PBV18F) มี upside ถึง 19% นอกจากนี้ TMB ยังประกาศจ่ายปันผล @ 0.06 บ. คิดเป็น dividend yield 2.2% (XD 23 เม.ย.61)